**Divina Tragedie - Cântul V**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Acelaşi drum cernit aveam în faţă

Şi-aceeaşi ploaie neîndurătoare.

Dar “luminat” eram, ca de-o povaţă,

De vocea aspră, stigmatizatoare,

Care-mi trasase, “clară”, o misiune

Lipsită de orice coordonare.

Fără iluzii sau comprehensiune,

Mă şi vedeam făcând-o de ispravă,

Spre profanarea numelor străbune…

Mergeam având o-nfăţişare gravă,

- Cu nodul gâtuit, strâns la cravată -

Precum năimiţii care pun otravă,

Sentinţa să ţi-o facă uşurată,

Când dimprejur, priviri insidioase,

Misiunii-ndeplinite-i dau răsplată…

Acelaşi frig mi se-nvârtea prin oase,

- In rătăcirea mea neomenească -

Trudind, în van, s-ajung la nişte case,

Când paşi pe urmă prinseră să crească.

Surprins că un intrus îmi strică planu’

Mă repezii c-o forţă nefirească,

Să-i răsucesc intrusului gâtlanul…

C-o mină calmă, prevenind o crimă,

În faţa mea sta, iarăşi, Topîrceanu.

-“Ţi-e şansa de a reuşi infimă!

Cu mutra asta excesiv de dură,

N-o să-ţi acorde nimeni o centimă

Şi nicidecum să-ţi vândă o… armură !” …

-“Să-mi vândă ce?!” -“Nimic!… Sunt Interpretul!…”

-“Nevoie n-am de mijlociri! Te-ndură!”...

-“De ai sau n-ai, aici e mort secretul!

Tocmit sunt să te duc la destinaţii,

- Cu toate că de mult e gol bugetul! -

Mă miră, doar, că ai intrat în graţii,

Cu tot aplombul tău fără pereche,

Recunoscut pentru... Gratificaţii”.

-“Ascultă!…” -”Ştiu, povestea este veche,

Dar uită pe moment diplomaţia

Şi bagă-ţi “mini-fonul” în ureche;

Cel ce a inventat “Hulubăria”

Nu a făcut-o doar de argăseală,

Ci–n mâini să ţină strâns Birocraţia.

El vrea s-audă orice Burtă-goală,

Ori, pe vreun Îmbuibat, când se ridică

Cu gânduri, încolţite, de răscoală”…

-“Maestre, văd că viaţa se complică!

Cu-aşa ghidări de pură Sanctitate

Cine-ar avea curaj să-l contrazică?”

-“E ordin dat deja pe Unitate:

Căprar ai fost numit de Cel mai Mare,

Să te aducă-n actualitate!”

-“Căprar?… Dar asta sun-a degradare!

Nimic, din tot ce-a fost, nu se prezervă?”…

Dar, evitând o nouă confruntare,

Mi-am reclasat părerea în… rezervă.

Ştiam, din cătania mea uitată,

Că dacă taci mai nimeni nu te-observă,

Chiar când prezenţa ta-i justificată…

-“Hai, mişcă-te Căprare, haide, iute,

Că ne aşteaptă-n vârf o Cazemată !”…

Simţeam cum vântul spadele-şi ascute,

Forţându-mă să pot menţine pasul,

Gata de-Atac în câteva minute.

-“O vorbă doar - am spus, trăgându-mi glasul -

Cu-Armura asta El ce vrea să dreagă?

Cum poate deshandicapa impasul

In care a băgat o lume-ntreagă ?”…

-“La Troia, cred, Achile a pierdut-o,

Când nevoit a fost să se retragă…

De-atuncea nimeni nu a mai văzut-o;

Avea puteri, se zice, cu toptanul,

Că tremurau toţi cei ce-au cunoscut-o”.

-“Vai mie!,-am spus, privind Parnasianul -

Şi-acuma eu sunt cel ce m-am ales cu

Găsirea lui Achile Peleianul?

Dar asta nu e ce m-am înţeles cu

Fantoma ce m-a luat drept chezăşie!…”

-“Fă-i o schimbare, spune-i Pele… escu,

Că poate-o fi vreun ins de el să ştie!”

Cu-aşa învăţătură clară-n minte,

Mi-am zis : “Dă, Doamne, şi aşa să fie!“…

Prinzând puteri (şi-atras ca de plăcinte),

Am început s-alerg fără oprire,

Când ordinul sună : „Tot Inainte! ”...

În faţa mea deodată, o zidire -

Templu de vis, din vis se ridicase,

Ca semn final de supravieţuire.

Lumina, incredibil, inundase

Şi cea mai găunoasă-adâncitură,

În revărsări, excentric-voluptoase.

Sfidare de bun simţ şi de natură!

Eram acolo eu şi... “Reformismul”:

El un Gigant, eu doar o stârpitură,

Ce-mbrăţişa tradiţionalismul.

(Handicapat, m-am prăbuşit în mine,

Crezând reîntronat Colectivismul!)

O voce-atunci căzu de sus : “Străine,

Oricine-ai fi, la poartă de se bate,

Intrarea este pentru orişicine,

Ieşirea numai… pentru cine poate!“